**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.02.2019, ora 08.00 – 23.02.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 23.02.2019, ora 07.00**

**RÂURI**

**Debitele au fost, în general, staţionare**, exceptând râurile din bazinele hidrografice: Iza, Tur, Crasna, Barcău, Bega, Moravița, Bârzava, Caraș, Nera, bazinele mijlocii și inferioare ale Someșului, Crișurilor, Timișului, bazinul inferior al Mureșului și cursul mijlociu și inferior al Siretului, unde au fost în creştere datorită precipitaţiilor căzute în interval, cedării apei din stratul de zăpadă şi propagării și cursul mijlociu al Prutului, unde au fost în scădere.

Creșteri de niveluri și debitele s-au mai înregistrat și pe unele râuri din centrul, sudul și estul țării ca urmare a precipitaţilor lichide căzute în interval şi cedării apei din stratul de zăpadă.

Debitele se situează, în general, la valori cuprinse între 50-90 % din valorile multianuale lunare, mai mari (peste normalele lunare) pe râurile din bazinele hidrografice: Vişeu, Lăpuș, Arieș, Nera, Jiu, Cibin, Siret (cu excepția afluenților de stânga), Prut (exceptând râurile din bazinul superior).

Formațiunile de gheață (gheaţă la mal, năboi și izolat pod de gheaţă) existente s-au menținut fără modificări importante în bazinul superior al Lotrului și au fost în intensificare și extindere pe râurile din nordul și nord-estul țării.

S-a intensificat curgerea de năboi, în special pe râurile din Transilvania, nordul Moldovei și zonele de munte.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare**, exceptând cursurile inferioare ale râurilor: Tur, Lăpuș, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, cursul mijlociu și inferior al Prutului, unde vor fi în creştere prin propagare și râurile din bazinele superioare ale Turului, Lăpușului, Crasnei, Barcăului, Crișurilor, Begăi, Timișului, Bârzavei, Moraviței, Carașului, Nerei, unde vor fi în scădere.

Formațiunile de gheață vor fi în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 22.02 – 23.02.2019 a fost în scădere, având valoarea de 4900 m3/s**, sub media multianuală a lunii februarie (5300 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staționar (4900 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 22.02.2019, ora 08.00 –23.02.2019, ora 06.00**

**ÎN ŢARĂ**

Vremea s-a răcit și a fost vântoasă în toate regiunile. Cerul a fost mai mult noros ziua în cea mai mare parte a țării, iar noaptea în sud și parțial în centru și est. S-au semnalat precipitații pe arii extinse, ninsori la munte, mixte ziua în Maramureș, Moldova, Transilvania, Dobrogea și Muntenia și sub formă de ploaie în restul teritoriului, iar în cursul nopții au predominat ninsorile în sud și izolat în centru. Punctiform cantitățile de apă au depășit 10...15 l/mp în sud-vest și 25...30 l/mp în Carpații Meridionali. Vântul a avut intensificări în toate regiunile, cu viteze, în general, de 45 - 55 km/h, iar în vest, est și sud au fost rafale de 60 - 85 km/h, chiar în jurul a 90 km/h pe litoral și peste 100 km/h pe crestele montane înalte, unde ninsoarea a fost viscolită. La ora 02 era strat de zăpadă în zona montană ce măsura în platformele stațiilor meteorologice până la 283 cm (în Masivul Făgăraș), în Oltenia (până la 17 cm), local în Transilvania (până la 28 cm) și în Moldova (până la 6 cm), pe arii restrânse în Muntenia (până la 13 cm) și izolat în Maramureș (până la 8 cm) și în Dobrogea (până la 1 cm). Temperaturile maxime au fost cuprinse între 0 grade la Darabani și 12 grade la Apa Neagră, Târgu Jiu și Mangalia, iar la ora 06 se înregistrau valori termice cuprinse între -17 grade la Făgăraș și -3 grade la Lugoj, Moldova Nouă și Constanța-Dig.

***Observaţie:*** *de ieri dimineață de la ora 06.00 au fost în vigoare 6 avertizări cod portocaliu, 5 emise de SRPV Constanța și 1 de SRPV Craiova și 14 atenționări cod galben pentru fenomene meteorologice periculoase imediate, emise precum urmează: 3 de SRPV Bacău și SRPV Craiova și câte 2 de SRPV Cluj, SRPV Sibiu, SRPV Timișoara și CNPM București pentru Muntenia.*

**LA BUCUREŞTI**

Vremea a fost vântoasă și s-a răcit față de intervalul precedent. Cerul a fost mai mult noros, dar spre sfârșitul intervalului s-a degajat. După-amiaza și la începutul nopții s-au semnalat precipitații slabe, inițial sub formă de ploaie, apoi de ninsoare. Vântul s-a intensificat din a doua parte a zilei, atingând la rafală 60-65 km/h în centrul orașului și 70-75 km/h în zona preorășenească și a mai slăbit în intensitate spre sfârșitul nopții. Temperatura maximă a fost de 9 grade la toate stațiile meteo, iar la ora 06.00 se înregistrau -5 grade la Afumați și Băneasa și -4 grade la Filaret.

**3. Prognoza meteorologică în intervalul 23.02.2019, ora 08.00 –24.02.2019, ora 08.00**

**ÎN ŢARĂ**

**Vremea va fi deosebit de rece în cea mai mare parte a țării, geroasă dimineața și noaptea în nord, centru și local în rest. Valorile termice vor avea abateri negative, în general, de 8...10 grade față de mediile multianuale specifice datei.** Temperaturile maxime vor fi cuprinse între -9 și 2 grade, iar cele minime se vor situa între -20 și -5 grade. **Vântul va continua să prezinte intensificări în prima parte a zilei în regiunile sud-estice, cu rafale în medie de 55...60 km/h, dar și pe crestele montane, unde va viscoli zăpada**. Cerul va fi variabil, cu unele înnorări la munte și în regiunile sud-vestice și estice, unde pe arii restrânse va mai ninge slab.

**LA BUCUREŞTI**

**Vremea va fi deosebit de rece, iar vântul va mai avea intensificări în prima parte a zilei.** Cerul va fi variabil, cu înnorări la începutul intervalului. Temperatura maximă va fi de -2...-1 grad, iar cea minimă se va situa în jurul valorii de -8 grade.

**4. Buletin nivometeorologic emis pentru perioada 22 februarie 2019 – 23 februarie 2019**

**Evoluția vremii în ultimele 24 de ore:**

Cerul a fost temporar noros și local a nins. Vântul a suflat, în general, moderat, cu intensificări ce au depășit la rafală 80 km/h pe creste (valoarea maximă înregistrată în intervalul de diagnoză a fost de 94 km/h la vf. Țarcu), izolat spulberând zăpada sau viscolind ninsoarea. Pe arii restrânse s-a semnalat ceață, asociată izolat și cu depunere de chiciură. Stratul de zăpadă a crescut, în general, cu 1-5 cm, iar în zonele adăpostite, unde zăpada a fost depozitată de vânt, stratul a crescut mai mult (10 cm la Cuntu).

**Grosimea stratului de zăpadă în 22.02.2019, ora 14.00:**

Carpații Meridionali: 272 cm la Bâlea-Lac, 152 cm Vf. Țarcu, 128 cm la Vf. Omu, 87 cm la Sinaia, 81 cm la Păltiniș, 73 cm la Cuntu, 72 cm la Parâng, 47 cm la Predeal, 23 cm la Fundata;

Carpații Orientali: 106 cm la Vf. Călimani, 103 cm la Bucin, 94 cm la Vf. Lăcăuți, 81 cm la Vf. Ceahlău-Toaca, 43 cm la Iezer - Vf. Pietrosul Rodnei, 26 cm la Poiana Stampei;

Carpații Occidentali: 101 cm la Semenic, 90 cm la Stâna de Vale, 76 cm la Vladeasa cota 1400 m, 48 cm la Vf. Vlădeasa, 27 cm la Roșia Montană.

**Evoluţia vremii în intervalul 22.02.2019, ora 20.00 – 23.02.2019, ora 20.00:**

Vremea va fi geroasă. Cerul va fi mai mult noros în prima parte a intervalului, când va ninge pe arii relativ extinse în Carpații Meridionali, local în Orientali și pe arii restrânse în Occidentali. În cursul zilei cerul se va degaja treptat, iar aria ninsorilor se va restrânge. Pe arii restrânse, mai ales pe rama nordică a Meridionalilor, se va depune un strat nou de zăpadă de peste 10-15 cm, chiar mai mult în zonele adăpostite unde va fi depozitată zăpada transportată de vânt, în rest noul strat nu va depăși 5 cm. Vântul va sufla moderat din sector nord-estic, tare pe creste, cu viteze peste 90-100 km/h, viscolind ninsoarea și spulberând zăpada. Local se va semnala ceață asociată și cu depuneri de chiciură.

**Peste 1800 m:** temperaturi minime: -23 la -19 gr.C; temperaturi maxime: -19 la -12 gr.C;

**Sub 1800 m:** temperaturi minime: -21 la -15 gr.C; temperaturi maxime: -16 la -10 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m, va ninge și stratul de zăpadă va crește, mai ales pe rama nordică. Vântul intens, predominant din sector nord-estic, va viscoli și transporta zăpada și va forma plăci de vânt mai ales pe versanții sudici, sud-vestici și vestici, iar în zone adăpostite va determina acumulări importante de zăpadă. Principalul risc pentru declanșarea avalanșelor îl reprezintă numeroasele plăci de vânt și coeziunea slabă dintre stratul nou și cel vechi, separate de cruste de gheață. Pe pantele suficient de înclinate, chiar și la supraîncărcări slabe se pot declanșa avalanșe, iar riscul este mai ridicat în zonele cu depozite însemnate de zăpadă. Sunt posibile izolat și avalanșe spontane, pe pantele suficient de înclinate.

Sub 1800 m, stratul umezit va îngheța odată cu scăderea accentuată a temperaturii și se va compacta. Izolat, în zonele cu depozite mai însemnate de zăpadă, la supraîncărcări mari, se pot declanșa accidental avalanșe de zăpadă de amploare redusă.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m, în partea superioară a stratului regăsim multiple plăci de vânt pe majoritatea versanților. Vântul intens însoțit de ninsoare, ce va sufa din sector predominant nord-estic, va forma noi plăci de vânt mai ales pe versanții sudici, sud-vestici și vestici. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat.

Sub 1800 m, stratul umezit va îngheța odată cu scăderea accentuată a temperaturii și se va compacta. Izolat, în zonele cu depozite mai însemnate de zăpadă, la supraîncărcări mari, se pot declanșa accidental avalanșe de zăpadă de amploare redusă.

**Stabilitatea şi evoluţia stratului de zăpadă în masivele Țarcu – Godeanu și Parâng - Șureanu: risc însemnat**

La peste 1800 m, în partea superioară a stratului regăsim multiple plăci de vânt pe majoritatea versanților. Vântul intens însoțit de ninsoare, ce va sufa din sector predominant nord-estic, va forma noi plăci de vânt mai ales pe versanții sudici, sud-vestici și vestici. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat.

Sub 1800 m, stratul umezit va îngheța odată cu scăderea accentuată a temperaturii și se va compacta. Izolat, în zonele cu depozite mai însemnate de zăpadă, la supraîncărcări mari, se pot declanșa accidental avalanșe de zăpadă de amploare redusă.

**Stabilitatea şi evoluţia stratului de zăpadă în Munții Vlădeasa – Muntele Mare: risc moderat**

Stratul de zăpadă este stabilizat în mare parte, iar scăderea accentuată a temperaturii va ajuta la compactarea stratului. În zonele cu depozite însemnate de zăpadă, pe pantele cele mai înclinate și la supraîncărcări mari, sunt condiții pentru declanșarea unor avalanșe de amploare redusă.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc însemnat**

La peste 1800 m, în partea superioară a stratului regăsim multiple plăci de vânt pe majoritatea versanților. Vântul intens însoțit și de ninsoare, ce va sufa din sector predominant nord-estic, va forma noi plăci de vânt mai ales pe versanții sudici, sud-vestici și vestici. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat.

Sub 1800 m, stratul umezit va îngheța odată cu scăderea accentuată a temperaturii și se va compacta. Izolat, în zonele cu depozite mai însemnate de zăpadă, la supraîncărcări mari, se pot declanșa accidental avalanșe de zăpadă.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 21.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Administrația Națională ”Apele Române”** informează despre producerea, în data de 22.02.2019, în jurul orei 16:45, unei poluări cu produs petrolier a solului, în zona localităţii Zemeş, judeţul Bacău, cauzată de persoane neidentificate care au secţionat în două locuri conducta de pompare amestec (ţiţei şi apă de zăcământ) Tasbuga - Depozit Alboteşti aparţinând OMV Petrom. În zona primei secţionări s-au constatat irizaţii de produs petrolier pe sol pe o suprafaţă de circa 3 mp. În al doilea punct scurgerea s-a produs prin şiroire pe o distanţă de circa 10 ml, produsul petrolier ajungând în rigola drumului de exploatare. În această rigolă au fost montate 2 baraje absorbante. Pomparea pe conductă a fost întreruptă, iar tronsonul respectiv a fost izolat. Nu s-au constatat irizaţii de produs petrolier în pârâul Pietrosu (în care deversează rigola).

Au mai fost constatate tentative de secţionare la următoarele conducte:

- conducta de transport apă dulce de la Staţia de injecţie 3 Lucaceşti la Staţia de injecţie Tasbuga - fără impact asupra mediului;

- conducta de transport gaze Tasbuga - Staţie compresoare gaze Moineşti - nu se poate estima volumul de gaz pierdut;

- conducta de pompare amestec de la colectorul fostului Parc 8 Pietrosu la Parc 9 Pietrosu - fără pierderi de produs.

A fost sesizată Poliţia Zemeş pentru identificarea autorilor.

După finalizarea operaţiunilor de ecologizare, OMV Petrom va informa autorităţile.

**Garda Forestieră Ploiești** informează că în data de 20.02.2019, în jurul orei 16:00, a izbucnit un incendiu de pădure în zona comunei Surani, pe raza Ocolului Silvic Văleni, judeţul Prahova. Incendiul a afectat o suprafaţă de 5 ha de litieră și a fost stins în aceeași zi, în jurul orei 18:30.

**Garda Forestieră Râmnicu Vâlcea** informează că în data de 21.02.2019, în jurul orei 16:10, a izbucnit un incendiu de pădure în zona comunei Dăneasa, pe raza Ocolului Silvic Drăgăneşti Olt, judeţul Olt. Incendiul a afectat o suprafaţă de 0,03 ha de litieră și a fost stins în aceeași zi, în jurul orei 16:50.

**Administrația Rezervației Biosferei Delta Dunării** informează despre izbucnirea, în data de 22.02.2019, la ora 11:00, unui incendiu de vegetaţie ierboasă şi stuf, în cadrul Districtului Ecologic Sulina, între malul Mării Negre şi drumul DC 5 Sulina-Sfântu Gheorghe (în zona Gârlei Împuţita), judeţul Tulcea. Incendiul s-a stins de la sine în jurul orei 14:15. A fost afectată o suprafaţă de aproximativ 10 ha. Nu au fost semnalate mortalități în rândul faunei sălbatice.

**Garda Naţională de Mediu - Comisariatul Judeţean Constanţa** informează despre producerea, în data de 22.02.2019, la ora 14:30, unui incendiu de vegetaţie uscată, în zona localităţii Agigea, judeţul Constanţa. Se va reveni cu informaţii suplimentare.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE